Fimmtudaginn 28. nóvember var Byggðastofnun afhent staðfesting á því að hún hafi hlotið jafnlaunavottun VR . Byggðastofnun er önnur í röð íslenskra ríkisstofnana til að ná þessum áfanga . Hún hefur þar með fengið staðfestingu á því að búið sé að kerfisbinda launaákvarðanir , koma upp jafnlaunakerfi samkvæmt kröfum jafnlaunastaðals og að nú verði kerfisbundið fylgst með því hjá stofnuninni að starfsfólk sem vinnur sömu eða jafnverðmæt störf hafi sambærileg laun óháð kynferði . Jafnlaunavottun VR er fyrir öll fyrirtæki og stofnanir , burtséð frá stéttarfélagsaðild starfsmanna . Ólafía B. Rafnsdóttir , formaður VR , afhenti Aðalsteini Þorsteinssyni , forstjóra Byggðastofnunar , vottunina við athöfn í gær . „ Ég fagna því að Byggðastofnun hafi ákveðið að taka þetta mikilvæga skref og sækjast eftir Jafnlaunavottun VR . Við verðum öll , stofnanir og fyrirtæki sem og stéttarfélög , að leggja okkar af mörkum til að koma á jafnrétti kynjanna á íslenskum vinnumarkaði . Ég vona að fleiri opinberar stofnanir fylgi fordæmi Byggðastofnunar og taki þátt í þessu verkefni með okkur . “ Aðalsteinn Þorsteinsson : „ Ég tel þetta mjög merkilegan áfanga í starfi stofnunarinnar , og til þess fallið að gera hana að enn betri vinnustað og bæta ímynd hennar enn frekar . Þessi faglega úttekt er í góðu samræmi við þá vinnu sem unnin hefur verið í launa - og mannauðsmálum innan stofnunarinnar á undanförnum árum og staðfestir það sem við höfum talið okkur vita , að sömu laun eru greidd hér fyrir jafnverðmæt störf . Kynbundinn launamunur er meinsemd í íslensku þjóðfélagi og jafnréttismál eru að mínu mati meðal mikilvægustu byggðamála . Kynbundinn launamunur er til þess fallinn að veikja grundvöll byggðar hvar sem hann er að finna , og er eflaust meðal margra ástæðna þess að sumstaðar hallar á konur í íbúafjölda svæða . Leiðrétting á þessu misrétti kemur ekki af sjálfu sér . “ Í desember á síðasta ári gaf Staðlaráð Íslands út staðal ÍST 85 / 2012 um jafnlaunakerfi sem ætlað væri til vottunar . Upphafið að útgáfunni má rekja til ákvæðis í jafnréttislögum frá árinu 2008 og ákvæðis í kjarasamningum á almennum vinnumarkaði frá sama ári . Markmið staðalsins er að auðvelda atvinnurekendum að koma á og viðhalda launajafnrétti kynjanna á sínum vinnustað . Forsendur þess að fyrirtæki innleiði staðalinn eru m.a. að þau móti launastefnu , ákveði launaviðmið og flokki störf samkvæmt ákveðinni starfaflokkun . Þá þarf fyrirtækið jafnframt að gera launagreiningu , þ.e. kerfisbundna úttekt á launum og kjörum starfsmanna í þeim tilgangi að kanna hvort kynbundinn launamunur sé til staðar . Tilgangur jafnlaunakerfis Byggðastofnunar er að staðfesta markviss og fagleg vinnubrögð við ákvörðun launa hjá öllum starfsmönnum stofnunarinnar . Á fundi stjórnar Byggðastofnunar þann 9. október 2013 var samþykkt jafnréttisstefna fyrir stofnunina . Einn meginþáttur hennar er jafnlaunastefna , að konum og körlum skulu greidd jöfn laun fyrir jafn verðmæt störf og skulu njóta sömu kjara er varða önnur starfskjör og réttindi . Jafnlaunakerfi Byggðastofnunar á að tryggja virka rýni og stöðugar umbætur á framkvæmd jafnlaunastefnunnar . Vinnan við innleiðinguna hefur staðið frá því á vormánuðum . Breska vottunarfyrirtækið BSI ( British Standards Institution ) hefur nú í tveimur heimsóknum á stofnunina tekið jafnlaunakerfi Byggðastofnunar út og staðfest að starfsfólki sé ekki mismunað í launum á grundvelli kynferðis . Á myndinni eru frá vinstri Bryndís Guðnadóttir , kjaramálsviði VR , Stefán Sveinbjörnsson , framkvæmdastjóri VR , Ólafía B. Rafnsdóttir , formaður VR , Elín Gróa Karlsdóttir , forstöðumaður hjá Byggðastofnun , Aðalsteinn Þorsteinsson , forstjóri Byggðastofnunar , Torfi Jóhannesson , frá atvinnuvega - og nýsköpunarráðuneytinu , Magnús Helgason , forstöðumaður hjá Byggðastofnun og Guðbjörg Sigurbjörnsdóttir , launafulltrúi hjá Byggðastofnun .